Avalik koosolek Harku aleviku vee ja kanalisatsiooni hindadest

**Esmaspäeval, 23. jaanuaril kell 18–20 toimub Harku lasteaia saalis avalik koosolek “**Harku aleviku vee ja kanalisatsiooni hindadest**”. Koosolekul osalevad nii OÜ Strantum kui ka vallavalitsuse esindajad.**

Aastanumbri vahetumisega muutus Harku aleviku piirkonnas vee-ettevõte. Harku vallavolikogu otsustas 24. novembril 2022 määrata Harku aleviku vee-ettevõtjaks alates 1. jaanuarist 2023 osaühingu Strantum. Vee-ettevõtja vahetumine on tekitanud kohalike elanike hulgas palju küsimusi: millistel põhjustel vee-ettevõtjat vahetati, kuidas kujuneb vee hind ning miks kaasnes Strantumi veevärgi tulekuga hinnatõus.

Harku aleviku piirkonna elanikud on pöördunud vallavalitsuse poole ja palunud avalikku diskussiooni ning faktidel põhinevat selgitust vee ja kanalisatsiooni hinna kujunemise kohta.

23. jaanuaril ootame kõiki huvilisi avalikule koosolekule, et arutada veel kord läbi kõik Harku aleviku piirkonna elanike vee ja kanalisatsiooniga seonduvad probleemid. Selgitusi hindade, investeeringute jm kohta jagavad ja küsimustele vastavad OÜ Strantum ja vallavalitsuse esindajad.

Koosolek toimub Harku lasteaia saalis aadressil Instituudi tee 5.